फुकुशिमा की एक और इकाई में कूलिंग सिस्टम बंद  
फुकुशिमा संयंत्र की एक और इकाई के नियंत्रण से बाहर होने का खतरा पैदा हो गया। संयंत्र की छठवीं इकाई में भी कूलिंग सिस्टम ने काम करना बंद कर दिया।
जापान के फुकुशिमा परमाणु संयंत्र की एक और इकाई के नियंत्रण से बाहर होने का खतरा पैदा हो गया है। संयंत्र की छठवीं इकाई में भी प्रशीतक तंत्र (कूलिंग सिस्टम) ने काम करना बंद कर दिया है।  समाचार एजेंसी क्योडो के मुताबिक फुकुशिमा संयंत्र की सबसे ज्यादा संकटग्रस्त इकाई संयंत्र संख्या एक को पिघलने से बचाने के लिए तकनीकी विशेषज्ञों ने इसमें सामान्य पानी भरना शुरू कर दिया है।  मुख्य बिजली आपूर्ति और बैकअप बिजली आपूर्ति बंद होने से संयंत्रों के प्रशीतक तंत्रों ने काम करना बंद कर दिया है। यह तंत्र संयंत्रों में पैदा होने वाली गर्मी को कम करता है। इसके अभाव में अत्यधिक ऊर्जा और दबाव से संयंत्र का कवच पिघला सकता है। तकनीकी विशेषज्ञ संयंत्रों को पिघलने से बचाने के लिए लगातार प्रयास कर रहे हैं।  समाचार चैनल सीएनएन के मुताबिक जापान की परमाणु एवं औद्योगिक सुरक्षा एजेंसी (एनआईएसए) के एक अधिकारी ने सीएनएन के एक पत्रकार से कहा कि संयंत्र पिघल सकता है जो कि भारी आपदाजनक होगा। इस बयान की सार्वजनिक पुष्टि नहीं हुई है।